**Românul Absolut**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Românul Absolut

...

Am spus cândva că nu mi-e dor de tine,

Că ai rămas în sufletul neamului meu

Și L-am rugat aprins pe Dumnezeu

Să-mi dăruiască harul de-a te simți în mine!

...

Icoana ta o port mereu în minte,

Când scriu îți văd privirea printre rânduri,

Și parcă-aud cum îmi șoptești cuvinte,

Cuvinte care-mi izvorăsc apoi din gânduri!

...

Mi-nchipui uneori că îmi zâmbești,

Încurajându-mă să scriu fără oprire,

Știam de mult că-n neamul ăsta ești

Cel născut să moară-n nemurire!

...

Poate vei mai renaște din cerul tău înalt

Și ne vei spune c-ai fost printre poeți

Că-ai vizitat puțin tărâmul celălalt,

Să rescrii povestea veșnicei tinereți!

...

Ești în neamul ăsta și-n limba lui română,

Ai rămas aici, chiar de-ai plecat de mult,

Deși te văd pe cer, acolo, lângă lună,

Eu știu că ești aici, Românul Absolut!